Ehdotus NEUVOSTON ASETUS kuiduntuotantoon tarkoitetun pellavan ja hampun yhteisestä markkinajärjestelystä annetun neuvoston asetuksen (EY) N:o 1673/2000 muuttamisesta

(komission esittämä)

PERUSTELUT

Kuiduntuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annetun neuvoston asetuksen (EY) N:o 1673/2000 15 artiklan 1 kohdassa säädetään seuraavaa:

"Komissio esittää Euroopan parlamentille ja neuvostolle 31 päivään joulukuuta 2003 mennessä kertomuksen tuotannon kehityksestä eri jäsenvaltioissa ja yhteisen markkinajärjestelyn uudistuksen vaikutuksista alan markkinoihin ja taloudelliseen elinkelpoisuuteen ja liittää siihen tarvittaessa ehdotuksia. Kertomuksessa tarkastellaan lisäksi myös lyhyihin kuituihin ja hamppukuituihin sovellettavaa epäpuhtauksien ja päistäreiden suhteellisen enimmäisosuuden tasoa.

Tarvittaessa kertomusta voidaan käyttää pohjana uudelle jaolle ja mahdollisesti taattujen kansallisten määrien korotuksille. Komissio ottaa huomioon erityisesti tuotantotason, jalostuskapasiteetin ja markkinamahdollisuudet."

Lisäksi samassa 15 artiklassa säädetään, että komissio esittää vuonna 2005 toisen kertomuksen asetuksella (EY) N:o 1673/2000 käyttöönotetun, kuiduntuotantoon tarkoitetun pellavan ja hampun jalostustukea koskevan järjestelmän toiminnasta.

Uudistuksen jälkeisiä tuotantosuuntauksia jäsenvaltioissa ja taattujen kansallisten enimmäismäärien tasojen asianmukaisuutta ei voida perusteellisesti analysoida nyt käytettävissä olevien tietojen perusteella. Kerättyjen tietojen perusteella voidaan kuitenkin todeta, että uudistuksen vaikutukset alaan ovat olleet selkeästi positiiviset.

Näissä olosuhteissa nykyisen tukijärjestelmän toimintaan ei ole syytä tehdä muutoksia ennen kuin perusteellisempi analyysi tehdään vuoden 2005 kertomuksen yhteydessä.

Asetuksen (EY) N:o 1673/2000 2 artiklan 3 kohdan b alakohdan toisessa alakohdassa säädetään, että jäsenvaltioilla on markkinointivuoteen 2003/2004 mahdollisuus poiketa epäpuhtauksia ja päistäreitä koskevasta 7,5 prosentin rajasta ja lisäksi myöntää tukea lyhyille pellavakuiduille, joiden epäpuhtauksien ja päistäreiden osuus on alle 15 prosenttia, ja hamppukuiduille, joiden epäpuhtauksien ja päistäreiden osuus on alle 25 prosenttia. Asetus (EY) N:o 1673/2000 olisi näin ollen muutettava kyseisen poikkeuksen voimassaolon jatkamiseksi kahdella vuodella markkinointivuoteen 2005/2006, minkä pitäisi vahvistaa alan myönteistä suuntausta.

Euroopan unioniin 1 päivänä toukokuuta 2004 liittyvistä maista pitkiä ja lyhyitä pellavakuituja tuotetaan kuudessa ja hamppukuituja kolmessa maassa. Edellä mainittua 7,5 prosentin rajaa koskevan poikkeuksen soveltamisaikaa ehdotetaan jatkettavaksi kahdella markkinointivuodella, jolloin uusilla jäsenvaltioilla on samat mahdollisuudet kuin nykyisillä jäsenvaltioilla mukautua alan merkittäviin muutoksiin.

2003/0275 (CNS)

Ehdotus NEUVOSTON ASETUS kuiduntuotantoon tarkoitetun pellavan ja hampun yhteisestä markkinajärjestelystä annetun neuvoston asetuksen (EY) N:o 1673/2000 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan 2 kohdan kolmannen alakohdan,

ottaa huomioon komission ehdotuksen [1],

[1] EUVL C ..., ..., s. ...

ottaa huomioon Euroopan parlamentin lausunnon [2],

[2] EUVL C ..., ..., s. ...

ottaa huomioon Euroopan talous- ja sosiaalikomitean lausunnon [3],

[3] EUVL C ..., ..., s. ...

ottaa huomioon alueiden komitean lausunnon [4],

[4] EUVL C ..., ..., s. ...

sekä katsoo seuraavaa:

(1) Neuvoston asetuksen (EY) N:o 1673/2000 [5] 2 artiklan 3 kohdan b alakohdan toisessa alakohdassa säädetään, että jäsenvaltiot voivat poiketa epäpuhtauksia ja päistäreitä koskevasta 7,5 prosentin enimmäismäärästä ja myöntää tukea myös sellaisten lyhyiden pellavakuitujen jalostukseen, joiden epäpuhtauksien ja päistäreiden suhteellinen osuus on 7,5-15 prosenttia, ja sellaisten hamppukuitujen jalostukseen, joiden epäpuhtauksien ja päistäreiden suhteellinen osuus on 7,5-25 prosenttia. Kyseistä mahdollisuutta voi kuitenkin soveltaa vain markkinointivuoden 2003/2004 loppuun.

[5] EYVL L 193, 29.7.2000, s. 16. Asetus sellaisena kuin se on muutettuna komission asetuksella (EY) N:o 651/2002 (EYVL L 101, 17.4.2002, s. 3).

(2) Tällä hetkellä useimmissa ensimmäisessä jalostuksessa saatavista lyhyistä pellavakuiduista ja hamppukuiduista on yli 7,5 prosenttia epäpuhtauksia ja päistäreitä. Jäsenvaltioiden mahdollisuutta poiketa kyseisestä enimmäismäärästä olisi pidennettävä kahdella markkinointivuodella alan myönteisen suuntauksen vahvistamiseksi ja kilpailukyvyn parantamiseksi edelleen.

(3) Tämän vuoksi on syytä muuttaa asetus (EY) N:o 1673/2000,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 1673/2000 2 artiklan 3 kohdan b alakohdan toisessa alakohdassa ilmaisu "2001/2002-2003/2004" ilmaisulla "2001/2002-2005/2006".

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

>TAULUKON PAIKKA>